

**ΕΛΛΗΝΙΚΗ ΔΗΜΟΚΡΑΤΙΑ**

**ΙΑΤΡΙΚΟΣ ΣΥΛΛΟΓΟΣ ΠΥΡΓΟΥ-ΟΛΥΜΠΙΑΣ** Πύργος 11-12-2015

**ΓΡΗΓΟΡΙΟΥ Ε΄ 1 – ΠΥΡΓΟΣ ΗΛΕΙΑΣ 27100** Α.Π.: 1218

**ΤΗΛ: 2621 0 22311 - ΦΑΞ: 2621 0 20044**

 **E-mail:** **ispo@otenet.gr**

 **Site: www. ispyrgou.gr**

**ΑΝΟΙΧΤΗ ΕΠΙΣΤΟΛΗ ΤΟΥ ΠΡΟΕΔΡΟΥ ΤΟΥ ΙΑΤΡΙΚΟΥ ΣΥΛΛΟΓΟΥ ΠΥΡΓΟΥ-ΟΛΥΜΠΙΑΣ ΠΡΟΣ ΤΟ ΔΗΜΑΡΧΟ ΠΥΡΓΟΥ κ. ΓΑΒΡΙΛΗ ΛΙΑΤΣΗ**

Aξιότιμε κύριε Δήμαρχε,

 Με έκπληξη πληροφορήθηκα δημόσιες δηλώσεις σας σε ραδιοφωνική εκπομπή, που αφορούν στον επιστημονικό φορέα που εκπροσωπώ, αλλά και στο πρόσωπό μου, σχετικά με ενέργειες που ο Ιατρικός Σύλλογος αλλά και εγω προσωπικά έχουμε προβεί, προκειμένου να συμβάλλουμε από τη θέση μας, στην λύση του μείζονος προβλήματος των απορριμμάτων.

 Θα πρέπει να γνωρίζετε ότι ως Πρόεδρος του Ιατρικού Συλλόγου, έχω πρώτιστο καθήκον την προάσπιση της δημόσιας υγείας, όπως και ο Σύλλογός μας στο σύνολό του, αυτό δε προσπαθούμε να προασπίσουμε με κάθε τρόπο και στο βαθμό των δυνάμεών μας καθημερινά. Ως επιστήμονες και πολίτες τούτης της πόλης, έχουμε επίσης πρώτιστο καθήκον να υπερασπιστούμε την αξιοπρέπειά μας τον πολιτισμό μας αλλά και το δικαίωμα να ζούμε εμείς και τα παιδιά μας σε μία πόλη καθαρή και ασφαλή για την υγεία μας. Αυτούς τους σκοπούς προτάξαμε ως επιστημονικός σύλλογος. Διεκδικήσαμε και θα διεκδικούμε τα αυτονόητα δικαιώματά μας, ενώ θα συνεχίσουμε να ενημερώνουμε τους πολίτες για ό,τι βλάπτει την υγεία τους. Τίποτε περισσότερο από αυτό δεν κάναμε και παρά τις ελλείψεις μας αισθανόμαστε υπερήφανοι που αναγάγαμε το θέμα των απορριμμάτων σε κυρίαρχο θέμα της πόλης.

 Η υγεία είναι για εμάς αγαθό αδιαπραγμάτευτο χωρίς χρώμα, φυλή και δεν χειραγωγείται από πουθενά και από κανέναν. Προς τι λοιπόν ο χλευασμός σας προς όποια ενέργεια των επιστημονικών φορέων είχε στόχο την αποκομιδή των απορριμμάτων;

* Μήπως δεν είναι καθήκον σας η διασφάλιση υγιεινών συνθηκών διαβίωσης των πολιτών άρα και η αποκομιδή των απορριμμάτων που επί δύο περίπου χρόνια συσσωρεύονται κατά περίπτωση στα χωριά και τη πόλη του Πύργου;
* Μήπως δεν είναι καθήκον σας να μην περπατούν τα παιδιά και οι πολίτες ανάμεσα σε σωρούς σκουπιδιών και τρωκτικών που λυμαίνονται τη πόλη εδώ και καιρό;
* Μήπως δεν είναι καθήκον σας να μην κινδυνεύει καθημερινά η υγεία μας από πάσης φύσεως μολυσματικές νόσους;
* Τι αλήθεια περιμένετε να συμβεί για να καταλάβετε ότι αυτή η κατάσταση είναι εκτός ελέγχου και εγκυμονεί σοβαρούς κινδύνους για τους δημότες;
* Πόσο αλήθεια προάγεται ο πολιτισμός του Νομού μας όταν οι επισκέπτες μας, ντόπιοι και αλλοδαποί, αντικρίζουν τους σωρούς των σκουπιδιών στις εισόδους της πόλης;
* Πόσο ακόμα θα πρέπει να ανεχτούμε την δυσοσμία και την ασχήμια του περιβάλλοντος που ζούμε καθημερινά;
* Υπάρχουν ευθύνες γι αυτά και εάν ναι ποιος θα τις αναλάβει;

 Θα ήταν λοιπόν σώφρων κύριε Δήμαρχε αντί να χλευάζετε τις όποιες ενέργειες των Επιστημονικών Φορέων και των εκπροσώπων τους να βρείτε μία λύση στη μάστιγα που απειλεί την πόλη, κάτι για το οποίο είστε υπεύθυνος και υποσχεθήκατε προεκλογικά στους δημότες σας.

 Προσωπικά δεν έχω πρόθεση ουδεμίας αντιπαράθεσης μαζί σας, σας ενημερώνω δε ότι είμαι μόνιμος κάτοικος αυτής της πόλης επί είκοσι (20) συναπτά έτη, αν έχει κάποια σημασία αυτό. Εκτός εάν για εσάς, οι ΄Ελληνες πολίτες έχουν τοπικιστικά και γεωγραφικά όρια. Για μένα αλλά και για όλους τους συναδέλφους μου, όπως πιστεύω και για όλους τους επιστημονικούς φορείς και πολίτες του Δήμου μας πρώτιστη σημασία έχει η άμεση αποκομιδή των απορριμμάτων και η προάσπιση της δημόσιας υγείας.

Τους πολίτες πρέπει να τους σεβόμαστε και να τους προστατεύουμε κε Δήμαρχε.

Μετά τιμής

Ο Πρόεδρος του Ιατρικού Συλλόγου Πύργου-Ολυμπίας

Νίκος Κατσαρός